Birthe Skaarup (DF), 2005-04-28:
Det er da udmærket, at vi igen får en debat om de ældre medicinske patienter.
Vi har tidligere i Dansk Folkeparti givet udtryk for, at det er en gruppe, vi naturligvis ikke skal glemme.
Vi har jo sammen med regeringen været med til mange gode ting på det her område.
Det er jo sådan, at medicinske patienter ofte bliver indlagt akut på en medicinsk afdeling uden at have stået på en venteliste, og det kan nogle gange føre til en overbelægning.
Men når man ser de procentsatser, der er, synes jeg ikke, at det er skræmmende i øjeblikket.
Vi har været med til at indføre mange ting – ministeren var inde på det – i forbindelse med geriatrien, lungesygdommen KOL, genoptræning, influenzavaccinationer og den hensigtsmæssige medicinanvendelse.
Vi har sat penge af til demenspuljen, akutsengestuer og sidst sundhedscentre.
Men man kan naturligvis blive ved, for der vil hele tiden være områder, hvor vi synes, vi måske ikke har gjort det godt nok, men jeg synes også, at vi bør nævne her, at vi går i gang med en strukturreform.
Vi skal ind og kigge på det større ansvar for opgaverne på sundhedsområdet, herunder genoptræning uden for sygehusregi, og det er selvfølgelig Dansk Folkepartis håb, at der her kan lægges flere forebyggelsesopgaver, også for de ældre.
Her tænker jeg naturligvis også på en minimering af hospitalsindlæggelser både på diabetes- og gigtområdet og øvrige andre områder.
Noget af det, man også bør fokusere på i de her sundhedscentre, er blodtryksmålinger.
Der kan man spare mange penge, tror vi.
Det var på et møde i Folketingets Sundhedsudvalg, hvor man var inde og bede om, at vi havde nøje fokus på nogle områder.
Det var bl.a. effektivisering af patientforløb, og det var udvikling af kliniske arbejdsgange, en styrkelse af det tværsektorielle samarbejde, bedre arbejdsgange i det akutte område, hvor patienterne indlægges, og en bedre og hurtigere undersøgelse af patienterne.
Noget af det, jeg selvfølgelig bemærkede, var, at man også sagde, at udvikling af de medicinske afdelinger måske ikke primært kræver flere senge, men det kræver bedre organisation og koordinering af patientforløb.
Det synes jeg at vi også bør holde os for øje.
Jeg vil godt sige, at vi også denne gang i Dansk Folkeparti har diskuteret meget, om vi skal have en national handlingsplan.
Vi er ikke uinteresserede i på en eller anden måde at prøve at tage nogle initiativer til at sætte noget i gang.
Jeg vil her sige, at vi ser positivt på, at Socialdemokratiet kommer, så vi kan debattere det her emne igen, men vi er også positive over for at lave en form for plan over, hvordan vi bedre kan styre det her område.
Jeg har også fået henvendelse i forbindelse med geriatrien, hvor man mener, at man måske kan gøre det noget bedre.
Mange af de her ting afhænger jo også af den kommende struktur, men vi er ikke negative over for, at vi måske i samarbejde med hele Folketinget kan gå ind og lave en handlingsplan på det her område.
Tingene skal selvfølgelig bare bygges på reelle tal og den reelle verden.
Så der er positivitet over for det forslag, der kommer fra Socialdemokratiet.
Man skal egentlig prøve på at sætte sig ned og finde ud af, hvordan man bedst håndterer det her område.
For det kræver også uden tvivl, at der skal ske noget effektivisering, og at der måske skal ske noget ressourcetilførsel.
Det kan jo være i en finanslov eller noget i den stil.
Sådan stiller vi os til det her i Dansk Folkeparti.